Απόφαση της Επιτροπής

της 30ής Νοεμβρίου 2001

για τροποποίηση της απόφασης 98/371/ΕΚ σχετικά με τους υγειονομικούς όρους και την κτηνιατρική πιστοποίηση για τις εισαγωγές νωπού κρέατος από ορισμένες ευρωπαϊκές χώρες, ώστε να ληφθούν υπόψη ορισμένες παράμετροι που αφορούν την Πολωνία

[κοινοποιηθείσα υπό τον αριθμό Ε(2001) 3818]

(Κείμενο που παρουσιάζει ενδιαφέρον για τον ΕΟΧ)

(2001/849/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

την συνθήκη για την ίδρυση της Ευρωπαϊκής Κοινότητας,

την απόφαση 72/462/ΕΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και των υγειονομικών μέτρων κατά τις εισαγωγές ζώων βοείου και αιγοπροβείου είδους και χοιρείων προϊόντων νωπού κρέατος προελεύσεως τρίτων χωρών(1), όπως αυτή τροποποιήθηκε τελευταία από την οδηγία 97/79/ΕΚ(2), και ιδίως τα άρθρα 14, 15 και 16,

Εκτιμώντας τα ακόλουθα:

(1) Οι ζωοϋγειονομικοί όροι και η κτηνιατρική πιστοποίηση για εισαγωγές νωπού κρέατος από ορισμένες ευρωπαϊκές χώρες θεσπίζονται στην απόφαση 98/371/ΕΚ της Επιτροπής(3), όπως αυτή έχει τροποποιηθεί από την απόφαση 2001/774/ΕΚ(4).

(2) Οι εισαγωγές για κατανάλωση από τον άνθρωπο νωπού κρέατος οικόσιτων ζώων του χοιρείου είδους από την Πολωνία δεν επιτρέπονταν για λόγους ζωοϋγειονομικούς, που ειδικότερα αφορούσαν την καταπολέμηση της κλασικής πανώλης των χοίρων.

(3) Οι αρχές της Πολωνίας έχουν υποβάλει αίτηση να τους χορηγηθεί άδεια εξαγωγής χοιρείου κρέατος στην Κοινότητα και έχουν υποστηρίξει την αίτησή τους με πληροφορίες που αφορούν την υγειονομική κατάσταση των χοίρων στην Πολωνία και την καταπολέμηση της κλασικής πανώλης των χοίρων.

(4) Το Μάιο του έτους 2001 πραγματοποιήθηκε κτηνιατρική αποστολή της Επιτροπής προκειμένου να εκτιμήσει την ζωοϋγειονομική κατάσταση στην Πολωνία και ειδικότερα την κατάσταση από άποψη κλασικής πανώλης των χοίρων.

(5) Με βάση την έκθεση της αποστολής και τις συμπληρωματικές πληροφορίες που παρασχέθηκαν από τις πολωνικές αρχές, φαίνεται ότι η κατάσταση στην Πολωνία από άποψη υγείας των χοίρων όσον αφορά την κλασική πανώλη των χοίρων είναι ικανοποιητική.

(6) Κατόπιν τούτου, είναι σκόπιμη η παροχή άδειας στην Πολωνία να εξάγει στην Κοινότητα χοίρειο κρέας, με την επιφύλαξη ορισμένων όρων σχετικών με τη χρησιμοποίηση απορριμμάτων τροφοδοσίας για τη διατροφή των χοίρων. Οι πολωνικές αρχές έχουν αναλάβει την υποχρέωση να καταρτίσουν, για τις ανάγκες της εξαγωγής χοιρείου κρέατος, κατάλογο χοιροτροφικών εκμεταλλεύσεων που υφίστανται τακτικές κτηνιατρικές επιθεωρήσεις και στις οποίες εκτελούνται οι κατάλληλοι έλεγχοι ώστε να αποκλείεται κάθε χρησιμοποίηση απορριμμάτων τροφοδοσίας για τη διατροφή των χοίρων.

(7) Η απόφαση 98/371/ΕΚ πρέπει να τροποποιηθεί αναλόγως.

(8) Τα μέτρα τα προβλεπόμενα στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 98/371/ΕΚ τροποποιείται ως ακολούθως:

α) Το παράρτημα ΙΙ αντικαθίσταται από το παράρτημα Ι της παρούσας απόφασης·

β) Το παράρτημα IV αντικαθίσταται από το παράρτημα ΙΙ της παρούσας απόφασης·

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 30 Νοεμβρίου 2001.

Για την Επιτροπή

David Byrne

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 24 της 30.1.1998, σ. 31.

(3) ΕΕ L 170 της 16.6.1998, σ. 16.

(4) ΕΕ L 291 της 8.11.2001, σ. 48.

ΠΑΡΑΡΤΗΜΑ I

"ΠΑΡΑΡΤΗΜΑ II

ΖΩΟΫΓΕΙΟΝΟΜΙΚΕΣ ΔΙΑΣΦΑΛΙΣΕΙΣ ΠΟΥ ΠΡΕΠΕΙ ΝΑ ΖΗΤΟΥΝΤΑΙ ΚΑΤΑ ΤΗΝ ΠΙΣΤΟΠΟΙΗΣΗ ΝΩΠΟΥ ΚΡΕΑΤΟΣ

>ΘΕΣΗ ΠΙΝΑΚΑ>

ΣΗΜ:

Εισαγωγές νωπού κρέατος για κατανάλωση από τον άνθρωπο δεν επιτρέπονται, εκτός εάν έχει από την Επιτροπή εγκριθεί πρόγραμμα ελέγχου υπολειμμάτων στην τρίτη χώρα εξαγωγής."

ΠΑΡΑΡΤΗΜΑ II

"ΠΑΡΑΡΤΗΜΑ IV

ΣΥΜΠΛΗΡΩΜΑΤΙΚΕΣ ΔΙΑΣΦΑΛΙΣΕΙΣ ΠΟΥ ΠΡΕΠΕΙ ΝΑ ΠΑΡΕΧΟΝΤΑΙ ΑΠΟ ΕΔΑΦΟΣ ΕΞΑΓΩΓΗΣ, ΕΦΟΣΟΝ ΑΠΑΙΤΕΙΤΑΙ ΣΤΟ ΠΑΡΑΡΤΗΜΑ ΙΙ ΚΑΤ' ΕΦΑΡΜΟΓΗ ΤΩΝ ΔΙΑΤΑΞΕΩΝ ΤΟΥ ΑΡΘΡΟΥ 2 ΠΑΡΑΓΡΑΦΟΣ 2

α: Ο υπογράφων επίσημος κτηνίατρος, δηλώνω με το παρόν ότι το νωπό κρέας που περιγράφεται ανωτέρω έχει ληφθεί από χοιροειδή προερχόμενα από εκμεταλλεύσεις στις οποίες η επιχείρηση έχει αποδεχθεί να μην τρέφονται οι χοίροι με απορρίμματα τροφοδοσίας(1), ότι οι εκμεταλλεύσεις αυτές υπόκεινται σε επισήμους ελέγχους και ότι περιλαμβάνονται στον κατάλογο που έχει καταρτιστεί από την αρμόδια αρχή για τις ανάγκες της εξαγωγής χοιρείου κρέατος στην Ευρωπαϊκή Ένωση.

(1) Απορρίμματα τροφοδοσίας σημαίνει: κάθε είδος απορρίμματα από τρόφιμα προοριζόμενα για κατανάλωση από τον άνθρωπο και προερχόμενα από εστιατόρια, εγκαταστάσεις τροφοδοσίας ή κουζίνας, περιλαμβανόμενων βιομηχανικών κουζινών και μαγειρείων νοικοκυριών του κατόχου της εκμετάλλευσης ή πρόσωπα που εκτρέφουν χοίρους."